CELEX: 32021D1345
Language: lt
Date: 1624838400000
Title: Tarybos sprendimas (ES) 2021/1345 2021 m. birželio 28 d. kuriuo suteikiami įgaliojimai pradėti derybas su Argentina, Australija, Indija, Izraeliu, Japonija, Jungtinėmis Valstijomis, Kanada, Pietų Korėja, Kosta Rika, Naująja Zelandija bei Tunisu siekiant sudaryti prekybos ekologiškais produktais susitarimus

2021 8 31   
               
               
                  LT
               
               
                  Europos Sąjungos oficialusis leidinys
               
               
                  L 306/2
               
            
         TARYBOS SPRENDIMAS (ES) 2021/1345
         2021 m. birželio 28 d.
         kuriuo suteikiami įgaliojimai pradėti derybas su Argentina, Australija, Indija, Izraeliu, Japonija, Jungtinėmis Valstijomis, Kanada, Pietų Korėja, Kosta Rika, Naująja Zelandija bei Tunisu siekiant sudaryti prekybos ekologiškais produktais susitarimus
         EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 3 ir 4 dalimis,
         atsižvelgdama į Europos Komisijos rekomendaciją,
         kadangi:
         
                     (1)
                  
                  
                     Europos Parlamento ir Tarybos reglamentu (ES) 2018/848 (1) nustatyta galimybė leisti į Sąjungos rinką tiekti ekologiškus produktus iš trečiųjų šalių, kurios pagal prekybos susitarimą yra pripažintos įsidiegusiomis gamybos sistemą, kuri atitinka tuos pačius tikslus ir principus kaip ir Sąjungos sistema, taikant taisykles, kuriomis suteikiamos tokio paties lygio atitikties garantijos kaip ir Sąjungos taisyklėmis;
                  
               
                     (2)
                  
                  
                     vadovaujantis Reglamentu (ES) 2018/848, lygiavertiškumo pripažinimas, trečiosioms šalims suteiktas remiantis Tarybos reglamentu (EB) Nr. 834/2007 (2), baigs galioti 2026 m. gruodžio 31 d. Todėl reikia pradėti derybas siekiant su tam tikromis trečiosiomis šalimis sudaryti susitarimus dėl prekybos ekologiškais produktais;
                  
               
                     (3)
                  
                  
                     pagal Reglamentą (EB) Nr. 834/2007 Komisija Komisijos reglamento (EB) Nr. 1235/2008 (3) III priede nustatė pripažintų trečiųjų valstybių sąrašą;
                  
               
                     (4)
                  
                  
                     Sąjungos ir Šveicarijos tarpusavio prekybai ekologiškais produktais taikomas Susitarimas tarp Europos bendrijos ir Šveicarijos Konfederacijos dėl prekybos žemės ūkio produktais (4) (toliau – Susitarimas su Šveicarija). Skaidrumo sumetimais Šveicarija įtraukta į Reglamento (EB) Nr. 1235/2008 III priedą. Susitarime su Šveicarija numatytas susitarimo atnaujinimo tuo atveju, jei pakeičiami kurios nors šalies įstatymai ar kiti teisės aktai, mechanizmas. Todėl derybų su Šveicarija pradėti nebūtina;
                  
               
                     (5)
                  
                  
                     Europos Sąjungos ir Čilės Respublikos susitarimu dėl prekybos ekologiškais produktais (5) (toliau – susitarimas su Čile) Čilė pripažįstama lygiaverte trečiąja valstybe. Aiškumo sumetimais Čilė įtraukta į Reglamento (EB) Nr. 1235/2008 III priedą. Susitarime su Čile numatyta pripažinimo pritaikymo tuo atveju, jei pakeičiami kurios nors šalies įstatymai ar kiti teisės aktai, galimybė. Todėl derybų su Čile pradėti nebūtina;
                  
               
                     (6)
                  
                  
                     Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimu (6) nustatytas abipusis abiejų susitarimo šalių galiojančių įstatymų ir kitų teisės aktų dėl ekologiškų produktų ir kontrolės sistemų lygiavertiškumo pripažinimas. To Susitarimo 14 priede dėl ekologiškų produktų nustatyta, jog dėl to, kad Reglamentas (ES) 2018/848 bus taikomas nuo 2022 m. sausio 1 d., lygiavertiškumo pripažinimą kiekviena šalis pakartotinai įvertina iki 2023 m. gruodžio 31 d. Todėl derybų su Jungtine Karalyste pradėti nebūtina;
                  
               
                     (7)
                  
                  
                     todėl turėtų būti pradėtos derybos su Argentina, Australija, Indija, Izraeliu, Japonija, Jungtinėmis Valstijomis, Kanada, Pietų Korėja, Kosta Rika, Naująja Zelandija ir Tunisu siekiant sudaryti prekybos ekologiškais produktais susitarimus;
                  
               
                     (8)
                  
                  
                     kad Sąjunga galėtų palaikyti abipusius prekybos ekologiškais produktais santykius su trečiosiomis šalimis, tikslinga nustatyti derybinius nurodymus dėl susitarimų, kuriais Sąjunga ir atitinkama trečioji šalis galėtų pripažinti viena kitos ekologinės gamybos standartų ir kontrolės sistemų lygiavertiškumą,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Komisijai suteikiami įgaliojimai pradėti derybas su Argentina, Australija, Indija, Izraeliu, Japonija, Jungtinėmis Valstijomis, Kanada, Pietų Korėja, Kosta Rika, Naująja Zelandija ir Tunisu siekiant sudaryti prekybos ekologiškais produktais susitarimus.
            
            
               2.   Derybos vedamos vadovaujantis Tarybos derybiniais nurodymais, pateiktais šio sprendimo papildyme.
            
         
         
            2 straipsnis
            Derybos vedamos konsultuojantis su Specialiuoju žemės ūkio komitetu.
         
         
            3 straipsnis
            Šis sprendimas skirtas Komisijai.
         
         
            Priimta Liuksemburge 2021 m. birželio 28 d.
            
               
                  Tarybos vardu
               
               
                  Pirmininkė
               
               M. do C. ANTUNES
            
         
         
            (1)  2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).
         
            (2)  2007 m. birželio 28 d. Tarybos reglamentas (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantis Reglamentą (EEB) Nr. 2092/91 (OL L 189, 2007 7 20, p. 1).
         
            (3)  2008 m. gruodžio 8 d. Komisijos reglamentas (EB) Nr. 1235/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės dėl ekologiškų produktų importo iš trečiųjų šalių (OL L 334, 2008 12 12, p. 25).
         
            (4)  OL L 114, 2002 4 30, p. 132.
         
            (5)  OL L 331, 2017 12 14, p. 4.
         
            (6)  OL L 149, 2021 4 30, p. 10.